Up-169/95
Natisni
Opravilna št.:
Up-169/95
Datum odločitve:
26. 2. 1996
ECLI:
ECLI:SI:USRS:1996:Up.169.95
Akt:
Ustavna pritožba zoper sodbo Višjega sodišča v Celju št. Kp 19/95 z dne 28.3.1995 v zvezi s sodbo Temeljnega sodišča v Celju, Enota v Celju št. K 192/94 z dne 2.12.1994
Izrek:
Ustavna pritožba zoper sodbo Višjega sodišča v Celju v zvezi s sodbo Temeljnega sodišča v Celju, Enota v Celju se zavrže.
Evidenčni stavek:
Ustavno sodišče zavrže ustavno pritožbo, če pritožnik zoper sodbo vloži ustavno pritožbo preuranjeno, še predno je Vrhovno sodišče odločilo o vloženi zahtevi za varstvo zakonitosti.
Geslo:
Predhodno izčrpanje pravnih sredstev kot procesna predpostavka za vložitev ustavne pritožbe.

Zahteva za varstvo zakonitosti.
Pravna podlaga:
Zakon o kazenskem postopku (ZKP), 421. čl.

Zakon o Ustavnem sodišču (ZUstS), 51., 2. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
drugi akti
Datum vloge:
9. 11. 1995
Vrsta odločitve:
sklep
Vrsta rešitve:
zavrženje
Dokument:
US17729
Up-169/95
26.2.1996
S K L E P
Ustavno sodišče je v postopku za preizkus ustavne pritožbe L.Š. na seji senata dne 26.2.1996
s k l e n i l o :
Ustavna pritožba zoper sodbo Višjega sodišča v Celju št. Kp 19/95 z dne 28.3.1995 v zvezi s sodbo Temeljnega sodišča v Celju, Enota v Celju št. K 192/94 z dne 2.12.1994 se zavrže.
O b r a z l o ž i t e v
A.
1. L.Š. je dne 9. novembra 1995 vložil ustavno pritožbo, v kateri navaja,da je bil s sodbo Temeljnega sodišča v Celju z dne 2.12.1994 obsojen na kazen petih let in šest mesecev zapora, ki pa mu jo je Višje sodišče v Celju na njegovo pritožbo znižalo za šest mesecev. Meni, da je bila z njegovo obsodbo kršena določba 28. člena Ustave.
2. Na zahtevo za dopolnitev ustavne pritožbe, je pritožnik poslal kopiji izpodbijanih sodb Temeljnega sodišča v Celju, Enote v Celju št. K 192/94 z dne 28.3.1994 in Višjega sodišča v Celju št. Kp 19/95 z dne 28.3.1995. Iz navedenih sodb je razvidno, da je bil pritožnik pravnomočno obsojen na kazen 5 let zapora in da je izkoristil redno pravno sredstvo - pritožbo - zoper sodbo, izdano na prvi stopnji.
3. Iz dopisa Okrožnega sodišča v Celju z dne 12.12. 1995 je razvidno, da je pritožnik vložil izredni pravni sredstvi - zahtevo za izredno omilitev kazni in zahtevo za varstvo zakonitosti, in da so obe zahtevi v novembru 1995 odstopili v pristojno poslovanje Vrhovnemu sodišču.
B.
4. Na podlagi prvega odstavka 51. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) je dovoljena ustavna pritožba le, če so izčrpana vsa pravna sredstva, torej redna in izredna. Drugi odstavek tega člena pooblašča Ustavno sodišče, da izjemoma odloča o ustavni pritožbi pred izčrpanjem izrednih pravnih sredstev in sicer le v primeru, če je zatrjevana kršitev očitna in bi z izvršitvijo posamičnega akta nastale za pritožnika nepopravljive posledice. Novi Zakon o kazenskem postopku (Uradni list RS, št. 63/94 in 70/94, v nadaljevanju: ZKP) v prvem odstavku 421. člena daje pravico vložiti zahtevo za varstvo zakonitosti zoper pravnomočno sodno odločbo tudi obsojencu in njegovemu zagovorniku. Ker ima po novem ZKP, ki je začel veljati 1. januarja 1995, tudi obsojenec pravico, da vloži zoper pravnomočno sodno odločbo zahtevo za varstvo zakonitosti, je torej vložitev ustavne pritožbe dopustna po izčrpanju tega izrednega pravnega sredstva.
5. Kot je razvidno iz odgovora Okrožnega sodišča v Celju, je pritožnik že vložil zahtevo za varstvo zakonitosti, vendar Vrhovno sodišče o njej še ni odločalo. Senat Ustavnega sodišča zato ugotavlja, da je pritožnik vložil ustavno pritožbo preuranjeno, še predno je izčrpal vsa pravna sredstva. Ker pritožnik v svoji vlogi tudi ne uveljavlja razlogov, ki bi opravičevali odločanje o ustavni pritožbi še pred izčrpanjem izrednih pravnih sredstev, je senat vloženo ustavno pritožbo zavrgel.
C.
6. Senat Ustavnega sodišča je ta sklep sprejel na podlagi 2. alinee prvega odstavka 55. člena ZUstS v sestavi: predsednik dr. Boštjan M. Zupančič in člana dr. Peter Jambrek in dr. Janez Šinkovec.
Predsednik senata
dr. Boštjan M. Zupančič